אוון רייצ'ל ווד

השנים הראשונות

ווד נולדה בראלי שבקרוליינה הצפונית. אביה איירה דייוויד ווד השלישי, שחקן, זמר, במאי תיאטרון ומחזאי ממשפחה נוצרית. אימה שרה לין מור, שחקנית שהתגיירה. ווד מגדירה את עצמה גם כיהודייה. גם אחיה, איירה דייוויד הרביעי, הוא שחקן, ואילו דודתה, קרול וינסטד ווד, היא מעצבת הפקה בהוליווד. יש לה גם אח למחצה, דיינה, מנישואיה הראשונים של אמה.
ווד ואחיה היו מעורבים בתיאטרון של אביהם, Theatre in the Park, כבר מגיל צעיר. היא הופיעה בהפקה של "מזמור לחג המולד" (המבוסס על ספר של צ'ארלס דיקנס) כאשר הייתה בת חודשים ספורים, ומאוחר יותר כיכבה בתור הלן קלר בהפקה של "The Miracle Worker" (המבוסס על האוטוביוגרפיה של קלר), בבימויו של אביה.

קריירה

ווד נבחנה לתפקיד הילדה בסרט ראיון עם הערפד, שניתן לבסוף לקירסטן דאנסט. היא שיחקה בכמה סרטי טלוויזיה החל משנת 1994 ואילך, ותוך כדי שיחקה תפקיד מזדמן בסדרה "American Gothic". בתחילת שנת 1997 הוריה של ווד נפרדו, ולאחר מכן התגרשו, וווד עברה עם אימה ללוס אנג'לס, עיר הולדתה של אימה, שם לוהקה לתפקיד המשנה ג'סי סאמלר בסדרה "להתחיל מחדש". תפקידה הראשון בקולנוע היה ב"כח הלב" בבימויו של טימותי האטון, סרט דל תקציב משנת 1998, בו כיכבו קווין בייקון ומרי סטיוארט מסטרסון. ווד זוכרת את התפקיד כקשה בהתחלה, אך מציינת שלבסוף הוא הוביל אותה להחלטה שהיא "לעולם לא תרצה להפסיק לשחק".
ווד עזבה את בית הספר בגיל 11 והמשיכה ללמוד בבית, בגלל בריונות בבית הספר ומורים שהתייחסו אליה כמפונקת בגלל היותה שחקנית, לטענתה. בניסיונה עם בריונות היא השתמשה כאשר שיחקה תלמידת תיכון זדונית בסרט "כל מה שבחורה רוצה".
לאחר מכן ווד הופיעה בסרטים המיועדים לנוער, בהם "סודות כמוסים". היא הייתה אמורה לשחק בתפקידים הראשיים בסרטים "בקול גדול" ו"ילדות רעות", אבל עקב שינויים בלוחות הזמנים של ההפקה היא נאלצה לוותר על שני התפקידים. פריצת הדרך של ווד הייתה הבאה בתור בסרט "שלוש עשרה". על תפקיד זה היא הייתה מועמדת לפרס גלובוס הזהב לשחקנית הטובה ביותר בסרט דרמה. עם יציאתו לאקרנים של הסרט, ווד הופיעה ברשימת It Girls of Hollywood של המגזין ווג, ואף הופיעה על השער של גיליון יולי 2003.

שני תפקידיה הבאים היו בסרטים העצמאיים והאפלים "כל מה שבחורה רוצה" (2005), בו שיחקה תלמידת תיכון מניפולטיבית ופעילה מינית, ו"בלב העמק" (2006), שם דמותה מעורבת בקשר מיני עם גבר מבוגר המתחזה לבוקר (מגולם על ידי אדוארד נורטון). בקשר לבחירתה לשחק תפקידים הקשורים למין העידה ווד שהיא לא מנסה לגרום להלם עקב בחירותיה, אלא מקווה "ליצור מודעות" לתוצאות של התנהגות סוטה בין בני נוער, וציינה שהיא הכירה אנשים המתנהגים בדומה לדמויותיה הקולנועיות.
בשנת 2005, ווד הופיעה בווידאו קליפים לשירים "At the Bottom of Everything" של Bright Eyes ו-"Wake Me Up When September Ends" של גרין דיי, ובשנת 2007 הופיעה בווידאו קליפ לשיר "Heart Shaped Glasses" של מרלין מנסון. ב-2006 היא דיבבה את דמותה של אבבא בגרסה דוברת האנגלית של סרט האנימציה הצרפתי הפופולרי "אסטריקס והוויקינגים". כמו כן, היא שיחקה גם בסרטים: "לרוץ עם מספריים", דרמה בכיכובן של גווינת' פלטרו ואנט בנינג, "מלך קליפורניה" בכיכובו של מייקל דאגלס, וגם ב-"מעבר ליקום", סרט מוזיקלי המתרחש בממלכה המאוחדת, בארצות הברית ובוייטנאם, בו ווד שרה חלק מהשירים.
סרט נוסף בו היא משחקת הוא "החיים לנגד עינייה", בו ווד ואומה תורמן משחקות את אותה דמות בגילאים שונים.
ווד תוארה על ידי המגזין הבריטי "הגארדיאן" כ"חכמה מעבר לשנותיה" וכ"אחת מהשחקניות הטובות ביותר בדורה".
ווד כיכבה ווד בסרט "המתאבק" לצידו של השחקן מיקי רורק. בסרט, שיחקה ווד את ביתו של רורק.
הסרט זכה לביקורות טובות, ומיקי רורק אף היה מועמד לאוסקר על תפקידו.
ב-2009 הופיעה בתפקיד הראשי בסרטו של וודי אלן, "מה שעובד", לצדו של לארי דייוויד. בנוסף, היא שיחקה בסדרת הערפדים המצליחה "דם אמיתי".
החל מפברואר 2010 הופיעה ווד על במות בברודוויי, במחזמר על גיבור העל ספיידרמן. חברי להקת U2 כתבו את המוזיקה למחזמר, שבו ווד גם שרה.
ב-2011, הופיעה בסרט "משחקי השלטון" לצידו של ריאן גוסלינג וג'ורג' קלוני.
ב-2013 כיכבה בסרט הקומדיה הרומנטית "איך למצוא אהבה" לצד ג'סטין לונג.
ב-2016 החלה לככב בסדרה "וסטוורלד" מבית HBO בתור דולורס.

חיים אישיים

בשנת 2005 החלה ווד לצאת עם השחקן האנגלי ג'יימי בל, לאחר שהכירו בקליפ של גרין דיי לשיר "Wake Me Up When September Ends". הם נפרדו לאחר כשנה.
בשנים 2007–2010 יצאה עם הזמר מרלין מנסון ואף הייתה מאורסת לו.
בשנת 2011 ווד וג'יימי בל חזרו, נישאו ב-30 באוקטובר 2012 וביולי 2013 נולד בנם בלידת בית.
במאי 2014, נפרדו בני הזוג.
באוגוסט 2012 ווד הצהירה שהיא ביסקסואלית בטוויטר.
לווד חגורה שחורה בטאקוונדו.